กรมฝนหลวงฯ เร่งทำฝนช่วยเหลือประชาชนในหลายพื้นที่หลังประสบปัญหาฝนทิ้งช่วงต่อเนื่อง
นายปนิธิ เสมอวงษ์ รองอธิบดีกรมฝนหลวงและการบินเกษตร ด้านปฏิบัติการ เปิดเผยว่า แม้ขณะนี้ประเทศไทยจะอยู่ในช่วงฤดูฝน แต่บางพื้นที่ยังประสบกับปัญหาฝนทิ้งช่วง เนื่องจากการกระจายตัวและปริมาณฝนตกในหลายพื้นที่มีปริมาณค่อนข้างน้อย ประกอบกับอิทธิพลมรสุมตะวันตกเฉียงใต้ มีกำลังอ่อนลง ทำให้เมฆส่วนใหญ่ก่อตัวเป็นลักษณะเมฆแผ่น ส่งผลทำให้ความชื้นที่พัดเข้าไปหล่อเลี้ยงโซนกลางของประเทศค่อนข้างไปไม่ถึง ลักษณะของท้องฟ้าจึงเป็นท้องฟ้าโปร่งเป็นส่วนใหญ่ ซึ่งวันนี้(19 มิ.ย.) มี 4 หน่วยปฏิบัติการฝนหลวง ทั้ง หน่วยฯ จังหวัดกาญจนบุรี / หน่วยฯ จังหวัดอุบลราชธานี / หน่วยฯสุรินทร์ / และหน่วยฯหัวหิน จังหวัดประจวบคีรีขันธ์ ขึ้นบินปฏิบัติการฯ ช่วยเหลือพื้นที่การเกษตรในจังหวัดศรีสะเกษ ยโสธร อุบลราชธานี อำนาจเจริญ บุรีรัมย์ มหาสารคาม ร้อยเอ็ด ราชบุรี เพชรบุรี และพื้นที่ลุ่มรับน้ำ จังหวัดกาญจนบุรีเกษตรกรและประชาชน สามารถขอรับบริการฝนหลวงได้ที่หมายเลขโทรศัพท์ 02-109-5100